b'\n_START_ARTICLE_\nBernardo Bobi\xc4\x87\n_START_SECTION_\n\xc5\xbdivot i djelo\n_START_PARAGRAPH_\nO njegovom \xc5\xa1kolovanju i djetinstvu jo\xc5\xa1 uvijek ne znamo gotovo ni\xc5\xa1ta, spominje se u jednom dokumentu iz Zagreba 1683. godine. (kupoprodajni ugovor za kupnju ku\xc4\x87e u Radi\xc4\x87evoj ulici). Pouzdano se zna da je radio kao slikar i pozlatar u Zagrebu izme\xc4\x91u 1680. - 1692. (Malar na Kaptolu stoje\xc4\x87i, pictor et civis areae Nostre Capitularis)_NEWLINE_1680. godine polikromirao je drvene skulpture i pozlatio Oltar sv. Dionizija za crkvu sv Katarine u Zagrebu. Za taj oltar naslikao je 1683. dvije slike na platnu za koje sa sigurno\xc5\xa1\xc4\x87u znamo da su njegovo djelo Silazak duha svetoga i Judita i Holofern._NEWLINE_Njemu se pripisuju i tri oltarne slike na drvu ( od pet sa\xc4\x8duvanih) za oltar sv. Marije u zagreba\xc4\x8dkoj katedrali (Komersteinerov oltar), sa scenama iz \xc5\xbeivota svetice.  Na ovim slikama vidi se vidan napredak, vjerojatno je na to utjecao zajedni\xc4\x8dki rad s ljubljanskim slikarom Ivanom Eisenhortom. Njih dvoje trebali su zajedni\xc4\x8dki izvesti oltar, pozlatiti ga, obojati drvene skulpture i izvesti svaki po \xc5\xa1est slika na drvu. Oltar je dovr\xc5\xa1en 1688. godine._NEWLINE_Njegovo najva\xc5\xbenije djelo je ciklus od 12 oltarnih slika (sa\xc4\x8duvano je 10) za oltar svetog Ladislava u zagreba\xc4\x8dkoj katedrali (danas se nalazi u Muzeju grada Zagreba). Na tim slikama su scene iz \xc5\xbeivota kralja Ladislava, osniva\xc4\x8da biskupije u Zagrebu._NEWLINE_Bobi\xc4\x87 je bio slikar na kojeg su utjecali venecijanski slikari 16. stolje\xc4\x87a Tizian, Tintoretto i Palma Mla\xc4\x91i, ali je on to slikarstvo prihvatio i usvojio preko posrednih veza iz Slovenije i Austrije. Unato\xc4\x8d nekim nedore\xc4\x8denostima i nesavr\xc5\xa1enosti, Bobi\xc4\x87ev rad prikazuje, neosporni talent, i \xc5\xbeelju prema slobodnom izra\xc5\xbeavanja unutar glavnih crta baroknog manirizama.'